(تژن ءُ بچکند,, یازدہ11،طارق پیشکانی)
یازدہ رندا من جیڑ اِتگ کہ اے نبشتانک ءَ بہ لِکّ آں یا مہ لکّ آں، پدا یازدہ روچ من ودار کتگ، نوں یازدہ بج اِنت کہ من نبیسّگ بندات کتگ-
یک روچے من سھب ءِ یازدہ ءَ عمان ریڈیو ءَ FM یازدہ سد ءُ یازدہ ءَ گوش دارگ ءَ اِتاں داں ریڈیو والا گُشگ ءَ اَت کہ مروچی یازدہ تاریخ اِنت کہ من شمارا ایوک ءَ یازدہ تاریخ ءَ بوتگیں سرگوستانی بابت ءَ سرپدی دے آں، مروچیگیں تاریخ ءَ بزاں یازدہ سمبتر ءَ ابن لادن ءَ امریکہ ءِ سرا ٹوپے چگل داتگ- ءُ ھمے تاریخ بوتگ کہ ھٹلر زھر ءَ پُر بوتگ ءُ وتی ملک ءِ یازدہ لیبی یکپاریگ کُشتگ ءُ شُوٹ ئےِ کتگ اَنت-،، ابن بطول ءَ وتی یازدھمی کتاب یازدہ تاریخ ءَ مارکیٹ ءَ آؤرتگ، ءُ ھمے یازدہ تاریخ بوتگ کہ فلان فلان شخصیت بیران ءُ نیمران بوتگ اَنت-
نوں کل ء فلانی ءَ اے یازدہ تاریخ گُش ئے زاناں منی جان ءَ پُترتگ، چوناھا ما چار برات ایں بلے منی دو برات 1×1 بزاں یازدہ ءِ زور ءَ جن اَنت، منی کستریں برات ءَ پیراری یازدہ تاریخ ءَ بچکّ اِیں چُکّے بیتگ، پدا اے سال ءِ یازدہ اگست ءَ دگے جنکّوے بیتگ ئےِ، بِل ایشی ءَ ءُ بگر آئی ءَ، ماہے نہ گوست کہ یازدہ تاریخ ءَ دومی برات ءَ چُکّے بیت-
شمارا ستک باور بیت مشکت ءِ توک ءَ منی سنگت یازدہ اَنت- کاکا سلیمان ءَ یازدہ چُکّ پیداگ کتگ، من اوں لوٹاں کاکا سلیمان ءِ ریکاٹ ءَ بہ پروشاں، بلے دنیگ ءَ من ءَ یک چُکّے ھم نام ءَ نیست، سراَپ کتگ چیراَپ کتگ ھچ، گندگ ءَ چرونڈوک ھم ھست بلے چیردان ءَ انگہ نہ کپگ اَنت، شما دعا کن اِت کہ من دگہ ناں کاکا سلیمان ءِ یازدھیں چُکّانی ریکاٹ ءَ بہ پروشاں،
چوناھی ءَ یازدہ عدد من ءَ سکّ ساچیت، پمیشکا منی لوگ ءِ مُشک یازدہ، سر ءِ بُوٹ یازدہ انگہ سر چہ نیم ءَ پُٹ ءَ زبھر اِنت، لوگ ءِ بَلب یازدہ، گُدانی جوڑی یازدہ، مشکتی کلاہ یازدہ، بس یک کلاھے کمو یازدھیں مُشکاں، ٹُنگ ٹُنگ کتگ، بلے شمار ءَ کیت گوں، چمپل یازدہ، جنین وَ شریعت ءَ چہ چار ءَ گیش ءِ اجازت نہ داتگ، اگاں ناں من جنینانی ٹیمبے وتی لوگ ءِ سپاہ کتگ اَت-
مئے ملک ءَ مردے بیتگ گُش اَنت آئی ءَ یکّیں پاد ءِ پُشت ءَ یازدہ یازدہ رند ءَ کزائی بیتگ، ھچ پرواہ ئےِ نہ بیتگ، انگہ گُشتگ ئےِ اے زمانگ ءَ سپاھیں روگن ءُ ماش ءُ برنج کُج اَنت، اگں مئے پیرینانی گور ءَ ھسابی نہ بیتگ، ما آیانی نام ءَ کُجا نوک کت کنیں، بس ھما گزارہ اِنت-،،
کمپنی مارا 14 روچ کار بند ایت ءُ 14 روچ چھٹی دنت بلے من یازدھمی روچ ءَ چہ ریک (جنگل) ءَ تچ آں ءُ مشکت ءَ کا آں،
نوں وھدے کہ یازدہ تاریخ کیت من انچو جَگرو، دلترک ءُ دلاپ آں، کہ ھُدا مہ کنت یازدہ تاریخ پمّن وشّ ءُ نا وشّیں ھالے میار ایت-